《寄魏元履》
宋代·刘子翚

世情事虚文，十幅了一书。
片言倒肺腑，子独不佞予。
班班眼中秀，学胆谁似渠。
平生几两屩，踏破牛斗墟。
小言谒侯门，大言叫天都。
归来辟存室，默坐追亡逋。
床头著韦编，盘礴万古初。
时拈纸上语，破的妙有余。
已甘酬对难，舌本噤不舒。
矧予在半流，所见方模糊。
蜗涎不自润，讵敢相沾濡。
人生强多知，於已固已疏。
睫边遗太极，意上町六虚。
狞猿絷尚跳，况乃拊槛呼。
是神非吾神，滓秽政可奴。
尝闻不远复，佩作三字符。
煌煌杏坛春，一枝明清湖。
蜂蝶未全知，佳处自不孤，
惟予先著眼，时来采芳腴。
何法共叩微，归性有顺涂。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。